En hulle het hom [Satan-die aanklaer] oorwin deur die bloed van die Lam en deur die Woord van hulle getuienis…..
In die gewone verloop van die lewe raak mens opgeneem en vasgevang in die sorge van die lewe en die eise van die dag. Dis soms moeilik om fokus te behou van die die grootpad van jou lewens-loop. Miskien is dit tyd om weer voor die Here jou doelstellings en prioriteite te bring, te offer, oor te gee, sodat Hy die erdekruik van jou lewe weer op die pottebakkerswiel kan sit. Wat wil jy hê? Wat wil jy vir jou kinders hê? Dink net hoe waardevol is die perspektief van die groter prentjie. Kan jy verby die mislukkings sien? Kan jy die sukses hanteer? Onthou sukses is ‘n groter geestelike toets as mislukking. Waar is die Here en Sy Woord in die raamwerk van jou lewe?
Rigtingwysers en bakens: Jeremia 31:21: Rig vir jou padwysers op, bring vir jou rigtingborde aan, hou jou oog op die grootpad, die pad wat jy moet loop.
Hoe bepaal jy die prioriteite? Terug by Matteus 6: 33 Soek eers die Koninkryk van God en al hierdie dinge sal vir jou bygevoeg word.
Watter dinge? Alles wat jy nodig het. Kan jy werklik jou God vertrou met wat jy nodig het? Dink jy dalk Hy gaan jou snoep?